ROZHODNUTIE KOMISIE
z 1. decembra 2004
týkajúce sa štátnej pomoci, ktorú Grécko plánovalo poskytnúť na účely zníženia sadzby dane pre právnické osoby uskutočňujúce investície najmenej vo výške 30 miliónov EUR
[oznámené pod číslom K(2004) 4566]
(Iba grécky text je autentický)
(Text s významom pre EHP)
(2005/642/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva, najmä na prvý pododsek článku 88 ods. 2,
so zreteľom na Dohodu o Európskom hospodárskom priestore, najmä jej článok 62 ods. 1 písm. a),
so zreteľom na výzvu určenú zúčastneným stranám na predloženie ich pripomienok podľa uvedených článkov (1),
keďže:
I. KONANIE
(1)
Komisia listom z 3. marca 2004 (K(2004) 456 konečná verzia) Grécku oznámila rozhodnutie o začatí konania vo veci formálneho zisťovania v súvislosti s opatrením na zníženie sadzby dane pre právnické osoby uskutočňujúce investície najmenej vo výške tridsať miliónov EUR.
(2)
Rozhodnutie Komisie o začatí konania bolo uverejnené v Úradnom vestníku Európskej únie (2). Komisia zúčastnené strany vyzvala, aby predložili svoje pripomienky k predmetnému opatreniu.
(3)
Odpoveď gréckych orgánov na začatie konania vo veci formálneho zisťovania bola zaslaná 13. apríla 2004 (SG(2004)A/3964) a najnovšie informácie Grécko poskytlo 17. augusta 2004 (A/36270).
(4)
Komisia nedostala žiadne pripomienky od zúčastnených tretích strán.
II. OPIS
(5)
V Grécku bol 15. januára 2004 schválený zákon č. 3220/2004 „Opatrenia týkajúce sa rozvoja a sociálnej politiky - objektivita daňových kontrol a iné ustanovenia“, ktorý nadobudol účinnosť dňom uverejnenia v Úradnom vestníku Helénskej republiky (FEK A 15) 30. januára 2004. Článok 1 zákona ustanovuje, že právnické osoby, ktoré uskutočňujú investície v Grécku najmenej vo výške 30 miliónov EUR, budú počas obdobia 10 rokov podliehať sadzbe dane pre právnické osoby vo výške 25 % namiesto zvyčajnej 35 % sadzbe dane.
III. HODNOTENIE
(6)
Zákon, ktorý tvoril predmet začatia konania vo veci formálneho zisťovania, bol so spätnou platnosťou zrušený článkom 22 ods. 1 zákona č. 3259/2004, ktorý bol uverejnený 4. augusta 2004.
(7)
Grécko potvrdilo, že žiadna spoločnosť nevyužila stimuly ustanovené v článku 1 zákona č. 3220/2004.
(8)
Nakoľko toto opatrenie nebolo v praxi nikdy použité a medzičasom bolo zrušené, sú hodnotenie opatrenia a konanie vo veci formálneho zisťovania podľa článku 88 ods. 2 Zmluvy o ES úplne bezpredmetné,
PRIJALA TOTO ROZHODNUTIE:
Článok 1
Konanie vo veci formálneho zisťovania podľa článku 88 ods. 2 Zmluvy o ES, ktoré sa začalo 3. marca 2004, v súvislosti so znížením sadzby dane pre právnické osoby uskutočňujúce investície najmenej vo výške 30 miliónov EUR sa uzatvára.
Článok 2
Toto rozhodnutie je určené Helénskej republike.
V Bruseli 1. decembra 2004